钦定古今图书集成/明伦汇编/官常典/第605卷 > 蒋谨
## 钦定古今图书集成/明伦汇编/官常典/第605卷 > 蒋谨

按《江阴县志》：“谨字钦之，夙擅文誉，万历壬辰选贡，入
南雍，甲午举应天亚魁，丁未成进士。寻丁外艰，服阕，
除中书舍人。三奉使，却交际馈仪，有清望。当考选，以
门户故，量移工曹。七年晋都水郎。治河淮徐，以旷工
银补工费，畚锸云集。夏镇河使章谟任故，谨兼摄，籍
公费三千金遣赠其子，不入一锾。九载绩成，擢江西”
参政，备兵南、瑞。省讼蠲赎，四署司道篆俱如之。乙丑
冬，奉表入贺，不通贽谒。逆党曹钦程希珰旨，嗾田景
新疏劾之，摘其姻知高、缪为邪党，作诗及时政为讪
谤，矫旨削夺归。灌园南郭外，恤族赈贫，施糜掩骼，多
为德于乡。崇祯改元，拜疏讼冤；奉温旨复职起用。即
以其年腊杪，一夕卒。谨廉隅自饬，门无杂宾。历仕二
十馀年，未尝通书政府。独其废置以高缪，而恤典不
及，时论惜之。诗文俱出匠心。有《紫微省》、“绿漪轩”、《望晓
楼》诸槁，藏于家。